Diari Oficial de la Generalitat Valenciana


Sumari del DOGV 9778, del 31-01-2024 (2024/382)

RESOLUCIÓ de 13 de desembre de 2023, del president del Consell de Govern, per la qual s'aprova el Reglament d'organització, estructura i funcionament del Consorci Hospital General Universitari de València
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9778

Data del DOGV
:   31-01-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/382


Data del document
:   13-12-2023

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

 Descriptors 

:   * Consorci Hospital General Universitari de València
    * Consorcio Hospital General Universitario de València

RESOLUCIÓ de 13 de desembre de 2023, del president del Consell de Govern, per la qual s'aprova el Reglament d'organització, estructura i funcionament del Consorci Hospital General Universitari de València [2024/382]  
Els estatuts del Consorci Hospital General Universitari de València reconeixen en l'article 13.1.c) la facultat del seu Consell de Govern per a «l'aprovació de l'estructura dels òrgans directius del consorci, així com l'aprovació i modificació del Reglament orgànic del consorci». Així mateix, l'article 22.d) indica que entre les funcions de la persona titular de la Direcció Gerència es troba la de «formular, per mitjà de la Presidència, les propostes de reglament d'organització i funcionament del consorci i dels seus centres, establiments i serveis, així com qualssevol altres que siguen d'interés per al bon funcionament de la institució».   
  
Per Resolució del 13 de febrer de 2007 del director general de Relacions amb les Corts i secretariat del Govern de la Presidència de la Generalitat, es va disposar la publicació del Conveni de col·laboració entre l'Agència Valenciana de Salut i el Consorci Hospital General Universitari de València que regula l'encomanda de gestió dels centres sanitaris dependents directament de l'Agència Valenciana de la Salut del Departament de Salut número 9 al Consorci Hospital General Universitari de València. En aquell moment la integració estructural dels organigrames del Consorci Hospital General i el Departament de Salut València-Hospital General es van ordenar amb criteris de prudència, i es va dur a terme una unió d'ambdues estructures directives a fi de, progressivament, realitzar les integracions funcionals i que estes dugueren, finalment, a una integració orgànica.  
D'altra banda, amb l'experiència adquirida, cal actualitzar l'organigrama realitzant una integració funcional més efectiva i una distribució competencial més idònia en la cerca d'un millor treball i major rendiment dels recursos que dia a dia s'invertixen en la gestió de la sanitat. Així, conforme les necessitats organitzatives i de gestió ho han requerit, s'ha anat actualitzant el Reglament d'organització i funcionament. L'objecte és dur a terme unes integracions funcionals més efectives sense oblidar un acostament a les estructures directives que hi ha en els departaments de salut de la Conselleria de Sanitat des de l'aprovació del Decret 74 /2007, de 18 de maig, del Consell, pel qual s'aprova el Reglament sobre estructura, organització i funcionament de l'atenció sanitària en la Comunitat Valenciana, i el Decret 30/2012, de 3 de febrer, del Consell, pel qual es modifiquen l'estructura, les funcions i el règim retributiu del personal directiu d'institucions sanitàries de la Conselleria de Sanitat.  
Esta disposició permanent consta d'un annex que conté pròpiament el Reglament d'organització, estructura i funcionament del Consorci Hospital General Universitari de València - Departament de Salut València-Hospital General, que s'estructura, al seu torn, en tres capítols que tracten sobre les disposicions generals, els òrgans de direcció, i sobre els òrgans col·legiats.   
D'acord amb les seues competències, el Consorci Hospital General Universitari de València - Departament de Salut València-Hospital General s'estructurarà d'acord amb les disposicions previstes en este reglament que es detallen a continuació.  
  
València,13 de desembre de 2023.- El president del Consell de Govern del Consorci de l'Hospital General Universitari de València i conseller de Sanitat: Marciano Gómez Gómez.  
  
  
ANNEX I  
  
REGLAMENT D'ORGANITZACIÓ, ESTRUCTURA I FUNCIONAMENT DEL CONSORCI HOSPITAL GENERAL UNIVERSITARI DE VALÈNCIA - DEPARTAMENT DE SALUT VALÈNCIA-HOSPITAL GENERAL  
  
Capítol I  
Disposicions generals   
  
Article 1. Objecte  
Este reglament d'organització, estructura i funcionament té per objecte definir l'organigrama directiu del Consorci Hospital General Universitari de València - Departament de Salut València-Hospital General (Consorci HGUV-DSVHG), així com establir-ne l'estructura orgànica bàsica i la distribució funcional entre els diferents àmbits de gestió que li són propis.  
  
Article 2. Principis rectors d'actuació  
Els principis que informen i fonamenten l'estructura organitzativa es basen en l'aplicació pràctica de l'assistència sanitària universal, de la màxima qualitat, la consecució de la qual es concreta en:  
- Orientar les actuacions cap a la integració en la xarxa assistencial pública de la Conselleria de Sanitat  
- Desenvolupar les estructures i els recursos assistencials en funció de la prestació dels serveis que s'han d'oferir  
- Garantir la continuïtat de l'assistència i la integració departamental de manera sostenible  
- Potenciar el protagonisme dels i de les professionals des de la participació activa.  
- Potenciar de manera determinant i des d'una orientació definida les activitats docents i investigadores  
- Garantir una cartera de serveis d'avantguarda, accessible i equitativa per a tots els ciutadans  
- Facilitar una gestió global, amb la finalitat que hi haja una continuïtat assistencial i una utilització racional de tots els recursos materials, tecnològics i de personal. L'objectiu és millorar la qualitat assistencial i atendre amb equitat totes les zones, especialment les que puguen presentar problemes com la falta de professionals o la dispersió geogràfica  
  
  
  
Capítol II  
Òrgans de direcció   
  
Article 3  
1. Tenen la consideració d'òrgans de direcció del Consorci HGUV els següents:  
· La Direcció Gerència  
· La comissió de Direcció  
· Les persones titulars de les direccions  
2. És personal directiu aquell a qui s'atribuïx l'aplicació de les directrius de gestió de conformitat amb els objectius assenyalats en el Pla estratègic i amb l'Acord de gestió, tendents a un compliment eficient de la cartera de serveis. Desenvoluparan les funcions de direcció, gestió, coordinació i supervisió, segons corresponga en cada cas, amb subjecció al marc normatiu vigent. Els llocs de personal directiu del CHGUV són els que es descriuen amb este caràcter en esta norma.  
  
3. L'acompliment de llocs de personal directiu és incompatible amb l'exercici de qualsevol altra activitat pública o privada, segons el que preveu la legislació vigent sobre incompatibilitats del personal al servei de les administracions públiques. No obstant això, podrà prestar algun tipus d'activitat assistencial en el mateix centre, de manera voluntària i no retribuïda, quan es tracte de personal que estava desenvolupant esta mena de prestació.  
  
Article 4. Òrgans directius  
1. La Direcció Gerència és l'òrgan unipersonal executiu i directiu del consorci.  
2. Tenen la consideració de directives les persones titulars de les direccions que es relacionen a continuació, en la mesura que s'encarreguen d'exercir la màxima responsabilitat sobre els centres, àrees o unitats orgàniques del CHGUV:  
- Direcció Mèdica Assistencial  
- Direcció d'Investigació i Docència  
- Direcció d'Infermeria del departament  
- Direcció Mèdica d'Atenció Primària  
- Direcció d'Infermeria d'Atenció Primària  
- Direcció de Recursos Humans  
- Direcció Economicofinancera  
3. La comissió de Direcció, que és l'òrgan col·legiat de caràcter directiu del CHGUV, serà presidida per la persona titular de la Direcció Gerència.  
  
Article 5. La Direcció Gerència  
1. La Direcció Gerència del departament ostenta la responsabilitat màxima sobre la direcció i gestió de tots els recursos assistencials del Departament de Salut. La persona titular de la Direcció Gerència és designada i cessada lliurement pel Consell de Govern a proposta de qui assumisca la Presidència.  
1. Els requisits mínims per a exercir el lloc seran els de posseir titulació superior universitària, tindre capacitat adequada per a l'acompliment del càrrec i no trobar-se inhabilitat/ada per a l'acompliment de funcions públiques.  
  
Article 6. Funcions de la persona titular de la Direcció Gerència   
  
La Direcció Gerència del CHGUV ostenta la responsabilitat màxima sobre la direcció i gestió de tots els recursos assistencials del departament de salut.  
  
Article 7. Estructura de la Direcció Gerència  
1. Sota la dependència directa de la Direcció Gerència se situen les unitats funcionals següents de caràcter transversal de suport a totes les direccions i centres d'atenció sanitària del departament:   
- Àrea d'Investigació i Docència  
- Unitat de Documentació Clínica i Admissió  
- Protecció Radiològica  
- Unitat Funcional de Qualitat Assistencial i Seguretat del Pacient (UFCASP)  
- Servici d'Atenció i Informació al Pacient (SAIP)  
- Unitat de Comunicació  
- Sistemes i Tecnologies de la Informació, Innovació i Transformació Digital  
- Assessoria Jurídica  
- Coordinació, Suport Tècnic a la Direcció i Responsabilitat Patrimonial  
2. De la mateixa manera, sota la dependència de la Direcció Gerència se situen les direccions següents:  
- Direcció Mèdica Assistencial  
- Direcció d'Infermeria  
- Direcció Mèdica d'Atenció Primària  
- Direcció d'Infermeria d'Atenció Primària  
- Direcció de Recursos Humans  
- Direcció Economicofinancera  
  
Article 8. Direcció d'Investigació i Docència   
1. Es troba sota la dependència directa de la Direcció Gerència, amb les funcions de dirigir, supervisar, coordinar i avaluar el funcionament de l'activitat docent, formativa i investigadora. La persona responsable d'esta haurà d'estar en possessió d'una titulació superior universitària.  
  
2. D'esta direcció depenen les unitats i els recursos següents:  
- Unitat de Docència i Investigació  
- Biblioteca i Hemeroteca  
- Edifici docent i de simulació  
  
Article 9. Direcció Mèdica Assistencial  
1. Esta direcció, sota la dependència directa de la Direcció Gerència, té la funció de coordinar, dirigir i controlar el funcionament dels serveis mèdics d'assistència hospitalària del departament i vetlar per la qualitat d'estos. La persona responsable haurà d'estar en possessió de la llicenciatura o grau en Medicina i Cirurgia.  
Entre les seues responsabilitats es troben la de determinar el pla assistencial d'acord amb la cartera de serveis, supervisar les activitats dels centres d'atenció especialitzada, col·laborar amb la Direcció d'Infermeria en l'organització del servei que es presta, vetlar per la distribució correcta dels recursos assistencials, assegurar el desenvolupament i la carrera professional del personal sanitari, participar i col·laborar amb la resta de direccions en la gestió conjunta de l'activitat del consorci.   
  
2. Les unitats funcionals dependran d'esta direcció o de la direcció assistencial que es determine.  
3. Tindrà competències directes sobre els serveis mèdics del departament, tant hospitalaris com dels centres d'especialitats i, concretament, sobre els següents:  
- Al·lergologia  
- Aparell Digestiu  
- Cardiologia  
- Dermatologia Medicoquirúrgica i Venereologia  
- Endocrinologia i Nutrició  
- Malalties Infeccioses  
- Farmacologia Clínica  
- Medicina física i Rehabilitació  
- Medicina Interna:   
o Unitat de Cures Continuades  
o Unitat d'Hospitalització a domicili  
- Nefrologia  
- Pneumologia  
- Neurologia  
- Oncologia Mèdica  
- Pediatria  
- Psiquiatria  
- Reumatologia  
- Oncologia Radioteràpica  
- Urgències  
Així mateix, tindrà competències directes sobre els servicis centrals i les unitats següents:  
- Hematologia i Hemoteràpia  
- Unitat de Psicologia Clínica   
- Anàlisis Clíniques  
- Anatomia Patològica  
- Farmàcia  
- Medicina Preventiva  
- Microbiologia i Parasitologia  
- Radiodiagnòstic  
- Unitat de Treball Social  
4. D'esta direcció dependrà la Subdirecció Mèdica Assistencial, que col·laborarà amb la Direcció Mèdica en les tasques pròpies d'esta. Qui en siga responsable haurà de tindre la mateixa titulació que la persona titular de la direcció corresponent.   
Esta subdirecció desenvolupa i dirigix, en col·laboració amb la Direcció Mèdica d'Atenció Primària, l'estructura dels centres d'especialitats de Joan Llorens i Torrent.   
5. D'esta direcció dependrà la Subdirecció Mèdica de Serveis Quirúrgics, que assumirà la coordinació dels serveis quirúrgics, en relació amb la resta de direccions assistencials en la gestió conjunta de l'activitat del consorci. La persona que exercisca el càrrec haurà d'estar en possessió de la llicenciatura o grau en Medicina i Cirurgia. Tindrà competències directes sobre els següents serveis i unitats assistencials:  
  
- Anestèsia, Reanimació i Teràpia del Dolor  
- Angiologia i Cirurgia Vascular  
- Cirurgia Cardiovascular  
- Cirurgia General i de l'Aparell Digestiu  
- Cirurgia Major Ambulatòria  
- Cirurgia Plàstica i Reparadora  
- Cirurgia Toràcica  
- Cirurgia Ortopèdica i Traumatologia  
- Estomatologia i Cirurgia Maxil·lofacial  
- Neurocirurgia  
- Obstetrícia i Ginecologia  
- Oftalmologia  
- Otorrinolaringologia i Cirurgia de Cap i Coll  
- Urologia  
Article 10. Direcció d'Infermeria del departament  
1. La Direcció d'Infermeria, que depén directament de la Direcció Gerència, es responsabilitzarà de la planificació, organització i gestió general de l'activitat assistencial de les diferents unitats i àrees d'infermeria.   
Igualment, serà funció de la Direcció d'Infermeria la proposta de planificació de recursos humans necessaris per al desenvolupament de les activitats assistencials de les unitats i àrees sota el seu àmbit de competència, en el marc pressupostari i normatiu vigent en cada moment. Qui exercisca el càrrec haurà d'estar en possessió del grau o diplomatura en Infermeria.  
2. D'esta direcció dependran les unitats d'infermeria agrupades en les següents unitats funcionals:  
- Subdirecció d'Infermeria de l'Àrea Quirúrgica i Crítics/ques  
- Subdirecció d'Infermeria de l'Àrea Mèdica i Serveis Centrals  
  
3. Esta direcció desenvolupa i dirigix, en col·laboració amb la Direcció d'Infermeria d'Atenció Primària, les diferents unitats i àrees d'infermeria dels centres d'especialitats de Joan Llorens i Torrent.  
  
4. Així mateix, dependran directament de la Direcció d'Infermeria tant la Unitat de Dietètica com els zeladors i les zeladores d'atenció directa al malalt.  
  
Article 11. Direcció Mèdica d'Atenció Primària  
1. La Direcció Mèdica d'Atenció Primària, que depén directament de la Direcció Gerència, i en coordinació amb la Direcció Mèdica Assistencial, té les funcions de dirigir, supervisar, ordenar i avaluar el funcionament dels serveis assistencials corresponents a l'àmbit d'atenció primària. La persona titular del càrrec haurà d'estar en possessió de la llicenciatura o grau en Medicina i Cirurgia.  
Així mateix, assumix les funcions de supervisió i coordinació de l'atenció primària, de l'atenció integral a la salut mental i de coordinació de l'atenció de continuada. D'altra banda, esta direcció desenvolupa i dirigix l'estructura de centres d'atenció primària i centres de salut integral, així com totes les unitats de suport.  
2. Els centres i unitats en funcionament que en depenen actualment són els que s'enumeren a continuació, sense perjudici que posteriors adaptacions del mapa sanitari i/o, obertura de nous centres, l'amplien o la disminuïsquen:  
- Centres de salut i centres de salut integral (CSI)  
• CSI Alaquàs  
• Montserrat i consultoris auxiliars de Dos Aguas, Montroi, Real i Millares  
• CSI Paiporta  
• Picanya  
• Picassent  
• Torrent 1 i consultori auxiliar del Vedat  
• Torrent 2 i consultori auxiliar Torrent  
• CSI Xirivella  
• Nàpols i Sicília   
• Guillem de Castro i consultori auxiliar de Joan Llorens  
• Gil i Morte i consultori auxiliar de Convent de Jerusalem  
• Nou Moles, centre complementari de Pintor Stolz   
• Tres Forques, consultori auxiliar de la Fontsanta i consultori auxiliar del barri de la Llum  
• Sant Isidre  
- Unitats de suport  
• Salut Mental  
• Salut Sexual i Reproductiva  
• Unitats de Conductes Addictives  
• Odontologia Preventiva  
3. D'esta Direcció dependrà la Subdirecció Mèdica d'Atenció Primària, que col·laborarà amb la Direcció Mèdica d'Atenció Primària en les tasques pròpies d'esta. Qui en siga responsable haurà de tindre la mateixa titulació que la persona titular de la direcció corresponent.  
  
Article 12. Direcció d'Infermeria d'Atenció Primària  
1. Depenent orgànicament de la Direcció Gerència del departament i en coordinació amb la Direcció d'Infermeria del departament, hi haurà la Direcció d'Infermeria d'Atenció Primària, amb les funcions de dirigir, supervisar, ordenar i avaluar les activitats del personal sanitari no facultatiu de l'àmbit d'atenció primària. La persona que en siga titular haurà d'estar en possessió de la titulació universitària en Infermeria.  
  
Sense perjudici de la dependència orgànica, la Direcció d'Infermeria d'Atenció Primària tindrà una dependència funcional de la respectiva Direcció d'Atenció Primària del departament.  
2. D'esta dependrà la Subdirecció d'Infermeria d'Atenció Primària i la persona que en siga titular haurà d'estar en possessió de la mateixa titulació que el/la director/a d'Infermeria.  
  
Article 13. Direcció de Recursos Humans  
1. Sota la dependència directa de la Direcció Gerència, la Direcció de Recursos Humans té les funcions d'organitzar la correcta planificació de recursos humans; desenvolupament organitzatiu; productivitat; planificació de plantilles i definició de perfils professionals; polítiques d'incorporació de recursos: contractació i integració de personal; polítiques de desenvolupament de recursos humans: clima laboral, promoció, flexibilitat i motivació, així com qualsevol altra tasca dins del seu àmbit competencial. Haurà d'estar en possessió de titulació superior universitària.  
2. Depenent directament de la Direcció de Recursos Humans, hi haurà les unitats funcionals necessàries per a exercir, entre altres, les següents competències:  
- Organització, plantilla i registre de personal  
- Prevenció de riscos laborals i vigilància de la salut del personal d'esta entitat  
- Nòmines, assegurances socials, control i gestió del capítol I  
- Contractació laboral  
- Règim jurídic del personal  
- Gestió de personal, selecció i provisió  
- Inspecció de treball, atenció de visites i requeriments  
- Relació amb les organitzacions sindicals i les comissions que s'establixen en el conveni col·lectiu  
- Gestionar el sistema de desenvolupament i carrera professional  
- Participar i col·laborar amb la resta de direccions en la gestió conjunta de l'activitat del departament  
  
Article 14. Direcció Economicofinancera  
1. Es troba sota la dependència directa de la Direcció Gerència. La persona titular del càrrec haurà d'estar en possessió d'una titulació superior universitària.  
2. Se li atribuïx la correcta gestió economicofinancera del departament, l'establiment dels procediments necessaris per a gestionar les finances, la dotació d'un mecanisme d'informació econòmica que permeta l'anàlisi, la presa de decisions, la supervisió de l'evolució i el control de la comptabilitat. Així mateix, es responsabilitzarà de la tresoreria, l'assegurament, la facturació i els cobraments, el registre, la fiscalitat i qualssevol obligacions amb tercers.  
Serà la direcció responsable de la planificació, el control pressupostari i econòmic del departament, de la política i la planificació financera i de tresoreria, així com de l'elaboració del pressupost de cada exercici.  
  
Gestionarà la informació per al control i seguiment de l'activitat, supervisarà que la comptabilitat, la facturació i els aspectes fiscals es facen correctament i participarà i col·laborarà amb la resta de direccions en la gestió conjunta de l'activitat del departament. Tindrà adscrita la Unitat de Control de Gestió.  
3. A més de les funcions indicades en el punt anterior, la persona responsable d'esta direcció assumirà:  
- La planificació i gestió de les diferents obres de reforma que es facen, així com dels plans d'inversió  
- La correcta conservació de les infraestructures i la maquinària dels centres de treball  
- La supervisió del compliment de les prestacions degudes per les diferents empreses subcontractades  
4. Sota la dependència directa de la Direcció Economicofinancera hi haurà les següents unitats funcionals:  
- Fiscalització i Control Intern  
- Infraestructures, Obres i Manteniment  
- Control de Gestió  
- Assegurament i Facturació  
- Contractació, Compres i Logística   
- Econòmica i de Gestió Comptable  
- Tresoreria  
5. La Direcció Econòmica coordinarà, així mateix, el personal a càrrec seu i en dependran directament les següents unitats funcionals:  
  
- El Registre General i Seguretat  
- Zeladors no assistencials i zeladors de magatzem, vigilància i bugaderia   
6. Sota la dependència directa de la Direcció Economicofinancera es troba la Subdirecció Econòmica. La persona titular del càrrec haurà d'estar en possessió d'una titulació superior universitària.  
Serà responsable d'assegurar l'aprovisionament, la gestió de magatzems, la logística general i la gestió dels contractes externs. Així mateix, definirà i supervisarà el procés de compres i gestió del magatzem. La supervisió del compliment de les prestacions degudes per les diferents empreses subcontractades.  
Dependran directament de la Subdirecció:  
- Logística, Hostaleria   
- Contractació i Compres  
  
Capítol III  
Òrgans col·legiats  
  
Article 15   
Es configuren en el CHGUV-DSV una sèrie d'òrgans col·legiats que s'agrupen en les següents modalitats:  
1. Òrgan executiu  
• Comissió de Direcció  
2. Òrgans de participació  
a) Ciutadania, usuaris i usuàries  
• El Consell de Salut del departament, com a òrgan de participació comunitària per a la consulta i seguiment de la gestió del Sistema Valencià de Salut en el seu àmbit territorial, que quedarà adscrit a la secretaria autonòmica competent en matèria de sanitat, a través del departament de salut que corresponga, i exercirà les seues funcions amb autonomia orgànica i funcional.  
b) Professionals  
• La Junta Assistencial com a òrgan col·legiat d'assessorament dels òrgans de direcció del departament es constituirà i es regularà conforme al que disposa l'article 29 del Decret 74/2007, de 18 de maig, del Consell de la Generalitat Valenciana.  
3. Seran els regulats tant per la normativa bàsica d'aplicació als empleats i empleades públics, com per la normativa laboral vigent (Comité d'Empresa i Junta de Personal).  
4. Comissions tècniques de caràcter clinicoassistencial  
a) Són els òrgans assessors de la Direcció Gerència, a la qual informaran permanentment de les seues activitats en tots els temes relacionats amb el funcionament i la qualitat assistencial.  
b) Els acords de les comissions tenen caràcter assessor i no vinculant, segons la normativa que les regula. No obstant això, el caràcter executiu dels seus acords està reservat a la persona titular de la Direcció Gerència.  
5. El funcionament de la Junta Assistencial i de les comissions, així com les atribucions dels qui n'exercisquen la presidència i secretaria, s'ajustaran als principis arreplegats en la Llei 40/2015, d'1 d'octubre, de règim jurídic del sector públic.  
  
Article 16. Comissió de Direcció  
1. En el CHGUV hi haurà una comissió de Direcció, com a òrgan col·legiat de l'equip directiu, presidida per la persona titular de la Direcció Gerència del departament. Esta comissió està composta pels òrgans unipersonals de direcció del departament i, si és el cas, per les subdireccions.   
2. Estarà presidida per la persona titular de la gerència del departament i tindrà les següents funcions, a més de les que determine el Consell de Govern del Consorci, segons establix l'article 24 dels Estatuts:  
  
a) Aprovar la proposta dels professionals que hagen de formar part de les comissions clíniques  
b) Estudiar els objectius sanitaris i els plans econòmics del departament  
c) Estudiar les mesures per al millor funcionament dels centres i serveis en l'aspecte sanitari i econòmic, així com la millor ordenació i coordinació de les diferents unitats  
d) Establir les mesures previstes en este reglament amb vista a la millora de la qualitat de l'assistència  
e) Coordinar, estudiar i deliberar de les activitats relatives al centre sanitari, en els termes establits en les normes internes de funcionament  
  
3. La periodicitat de les seues reunions serà setmanal.  
4. El funcionament de la Comissió de Direcció serà objecte de desenvolupament, mitjançant una norma interna.  
5. La secretaria d'esta comissió serà exercida per la persona que determine la persona titular de la Direcció Gerència.  
6. La Comissió de Direcció podrà convocar a les sessions aquelles persones que així es considere segons el contingut dels temes que s'hi hagen de tractar, en les condicions respecte a la seua assistència amb veu i vot o sense este últim que es determine en cada cas.  
  
  
DISPOSICIÓ ADDICIONAL  
  
Única  
L'estructura prevista en esta norma es desenvoluparà en els àmbits de subdireccions, serveis administratius, serveis assistencials, unitats clíniques i altres. Les subdireccions tindran consideració d'òrgan directiu del Consorci HGUV.  
   
  
DISPOSICIÓ DEROGATÒRIA  
  
Única  
Queden derogades les disposicions, d'igual o inferior rang, que s'oposen al que preveu este reglament, i queda sense efecte el Reglament d'organització, estructura i funcionament, aprovat per Resolució de 28 de desembre de 2015, de la presidenta del Consorci Hospital General Universitari de València [DOGV núm.7709 de 01.02.2016].  
  
  
  
DISPOSICIONS FINALS  
  
Primera  
La persona titular de la Direcció Gerència del Consorci HGUV dictarà les disposicions que siguen necessàries per al desenvolupament i l'aplicació d'este reglament.  
  
Segona  
Este reglament entrarà en vigor l'endemà de la seua publicació en el DOGV.